กรมชลประทาน เตรียมพื้นที่ทุ่งบางระกำ หน่วงน้ำหลากภาคเหนือ ส่งเสริมการประมงทดแทนอาชีพหลัก ลดผลกระทบอุทกภัยลุ่มน้ำแม่ยมและลุ่มเจ้าพระยา
นายทวีศักดิ์ ธนเดโชพล รองอธิบดีกรมชลประทาน กล่าวถึงโครงการบางระกำโมเดล เป็นหนึ่งในแนวทางการบริหารจัดการน้ำในพื้นที่ลุ่มต่ำแม่น้ำยม ซึ่งในช่วงฤดูน้ำหลากจะเกิดปัญหาอุทกภัยในเขตจังหวัดพิษณุโลกและสุโขทัย ทั้งยังส่งผลต่อเนื่องทำให้พื้นที่ลุ่มต่ำในลุ่มน้ำเจ้าพระยาได้รับผลกระทบตามไปด้วย รัฐบาลจึงได้บูรณาการร่วมกับหลายหน่วยงาน จัดทำโครงการบางระกำโมเดลด้วยการปรับปฏิทินการเพาะปลูกสลับกับการทำประมงในช่วงฤดูน้ำหลาก เพื่อเป็นการลดผลกระทบจากอุทกภัยที่ส่งผลต่อพืชผลผลิตทางเกษตร และช่วยส่งเสริมรายได้ทดแทนให้แก่เกษตรกรในพื้นที่หลังช่วงเพาะปลูก        สำหรับในการบริหารจัดการน้ำในทุ่งบางระกำในปี 2562 นี้ กรมชลประทานได้วางแผนเตรียมการส่งน้ำเข้าสู่ระบบคลอง ตั้งแต่วันที่ 15-31 มีนาคม 2562 และส่งน้ำให้เกษตรกรเริ่มทำการเพาะปลูกพืชฤดูฝนได้ตั้งแต่วันที่ 1 เมษายน 2562 และสิ้นสุดการส่งน้ำวันที่ 31 กรกฎาคม 2562 จากนั้นตั้งแต่เดือน สิงหาคม – พฤศจิกายน 2562 จะเป็นช่วงเวลาหน่วงน้ำรับปริมาณน้ำหลากจากลุ่มน้ำยมและลุ่มน้ำสาขา รวมทั้งปริมาณน้ำฝนในพื้นที่ เป็นช่วงเวลาที่เกษตรกรสามารถทำอาชีพประมงเป็นรายได้เสริมหลังจากฤดูการเพาะปลูก โดยได้รับการสนับสนุนพันธุ์ปลาจากกรมประมงเป็นประจำทุกปี ในปีนี้ได้รับทั้งสิ้น 20 ล้านตัว โดยปล่อยเข้าพื้นที่ลุ่มต่ำทุ่งบางระกำไปแบบทยอยปล่อยพันธุ์ปลาเพิ่มสัปดาห์ละ 2 ครั้ง รวมทั้งสิ้น 6 ครั้ง จนครบจำนวน         นอกจากนี้ยังได้ประสานไปยังศูนย์ประมงตาก ขอรับการสนับสนุนกุ้งก้ามกรามเพิ่มเติมอีกด้วย